**Ny NemID kan være farlig**

En splinterny udgave af NemID bliver i disse dage lanceret hos alle netbanker og offentlige myndigheder. Nu advarer eksperter mod en sikkerhedsbrist, der betyder, at dit CPR-nummer og din adgangskode kan ligge frit tilgængeligt for tyve i din browser. Vi viser, hvordan du trygt kan bruge det nye NemID.

Netop i disse uger arbejder offentlige myndigheder og de fleste netbanker på at erstatte den Java-baserede NemID med en udgave, der også virker på tablets og smartphones. Desværre giver det nye initiativ et alvorligt sikkerhedsproblem: Fordi dit NemID-login nu ikke længere starter en såkaldt Java-applet, er det i stedet internetbrowserens egne funktioner, der gælder - og langt de fleste moderne browsere tilbyder at gemme både det indtastede brugernavn og kode, præcis som var der tale om dit login til Facebook eller den lokale skakklub.

Forskellen er dog, at med NemID er brugernavnet typisk dit CPR-nummer, og klikker du på "Ja" til at gemme oplysningerne, er de dermed frit tilgængelige for en tyv, der får din telefon, tablet eller pc i hænderne. Han mangler blot koden fra dit nøglekort, for at kunne udgive sig for at være dig på din netbank, på borger.dk eller andre tjenester med stærkt personfølsomme oplysninger.

**Herunder kan du se, hvad du skal gøre for at undgå sikkerhedstruslen:**

Når din browser spørger dig, om du vil gemme adgangskoden til fx din netbank, skal du klikke på ”Aldrig på dette websted" eller "Ikke nu". Har du allerede gemt oplysningerne, kan du her se, hvordan du sletter dem igen:

**Chrome**

Klik på menu-knappen øverst i højre side og vælg Indstillinger. Klik på Vis avancerede indstillinger…

Rul ned og klik på Administrer adgangskoder. Klik på din netbanks adresse i oversigten og klik på krydset for at slette den.

**Firefox**

Klik på menu-knappen øverst i højre side og vælg Indstillinger. Klik på fanen Sikkerhed og klik på Gemte adgangskoder…

Klik på din netbanks adresse i oversigten og klik på Fjern for at slette den.

**Internet Explorer**

Klik på tandhjulet øverst til højre og vælg Internetindstillinger. Vælg fanen Indhold og klik på Indstillinger ud for Autofuldførelse. Klik på Slet oversigten over autofuldførelse…

Sæt markering ved Adgangskoder og klik på Slet.